詠雪于清虛堂火閣
作者：白玉蟾
朝代：宋

paragraphs: 長空慘慘晝如夜，嚴風刮得雪片下。
寒猿傍樹不敢聲，江梅羞開恐易謝。
萬山無限落葉愁，處處凝煙纏草舍。
枯槎凍僵不復活，飛廉截住陽春赦。
餒虎呼雛入巖卧，過鳥如梭鑽樹罅。
園林蕭索無一物，幾夜霜威煞無藉。
欲雨不雨數點霰，雪意沉吟天似詐。
滿空飛起楊花架，三日兩日凍不化。
眼前幻出白玉樓，誰敢登陟空嗟訝。
肌膚生粟鼻流水，前村新醅復增價。
漁翁溪畔笑收網，魚亦不知鈎有麝。
洗鐺簇火煎雪茶，垂簾疊足說清話。
呼童鑿碎硯中冰，呵手團欒結詩社。
詩成此景尚自爾，安得王維收入畫。